Fazer Food Services suunnittelee uutta operatiivista organisaatiota - Fazer Group
Fazer Food Services suunnittelee uutta operatiivista organisaatiota
Fazer suunnittelee ruokapalveluidensa operatiivisen organisaation uudistamista kehittääkseen toimintaansa asiakaslähtöisemmäksi ja vahvistaakseen kilpailukykyään muuttuvassa toimintaympäristössä. Fazer aloittaa Food Services -liiketoiminnassaan yhteistoimintaneuvottelut, jotka koskevat yhteensä 74 henkilöä. Toteutuessaan suunnitellut muutokset voivat johtaa enintään 30 työtehtävän päättymiseen. Fazer tukee niitä, joita mahdollinen työsuhteen päättyminen tulisi koskemaan.
Fazer suunnittelee Food Services -liiketoimintansa operatiivisen toimintamallin uudistamista tukeakseen ruokapalveluidensa kasvustrategiaa. Tavoitteena on toimia entistä asiakaslähtöisemmin. Operatiivinen toiminta suunnitellaan järjestettäväksi uudelleen erilaisten asiakkuusryhmien mukaisesti. Suunniteltujen muutosten tavoitteena on vahvistaa Fazer Food Servicesin kilpailukykyä muuttuvassa markkinassa.
”Suunnittelemme operatiivisen liiketoiminnan jakamista asiakkuusryhmiin, joita ovat lasten ja senioreiden asiakkuusryhmä, opiskelijoiden ja tapahtumaravintoloiden asiakkuusryhmä sekä työssäkäyvien asiakkuusryhmä. Tavoitteenamme on tarjota entistä vahvemmin eri asiakasryhmille räätälöityjä palveluratkaisuja ja päivittäisiä elämyksiä ravintoloissamme”, kertoo Fazer Food Servicesin toimitusjohtaja Jaana Korhola.
Fazer aloittaa Food Services -liiketoiminnassaan yhteistoimintaneuvottelut, jotka koskevat ravintolaorganisaation esimiestehtävien mahdollisia muutoksia. Henkilöstövähennyksiä koskevien yt-neuvotteluiden piirissä on yhteensä 74 henkilöä ympäri Suomen. Toteutuessaan muutokset voivat johtaa enintään 30 työtehtävän päättymiseen.
Fazerille on tärkeää pyrkiä turvaamaan yrityksessä työskennelleiden henkilöiden tulevaisuus. ”Panostamme uudelleensijoittumiseen liittyviin toimenpiteisiin ja käymme jokaisen kanssa henkilökohtaisen keskustelun tilanteesta. Välitämme aktiivisesti Fazer-konsernin avoimia työpaikkoja ja olemme yhteistyössä työvoimahallinnon kanssa”, kertoo Korhola.
Fazer työllistää Suomessa kaikkiaan 6700 henkilöä, joista 3300 henkilöä Fazer Food Servicesissä. Fazer Food Services tarjoaa ruokailupalveluita yli 600 ravintolassa ympäri Suomen.
Median kysymyksiin vastaavat
toimitusjohtaja Jaana Korhola, Fazer Food Services puh. 040 821 8641
viestintäjohtaja Satu Ikäheimo, Fazer-konserni / Fazer Food Services, puh. 050 380 4996
Sähköpostiosoitteet ovat muotoa etunimi.sukunimi(at)fazer.com